Tonje Brenna: – Ikke ny informasjon
Tonje Brenna (Ap) avviser at det fremkommer ny informasjon i dokumentene som ble sendt til kontrollkomiteen før helgen. Jo, svarer Frp.  Fredag tok hun selvkritikk for at Stortingets kontroll- og konstitusjonskomité ikke fikk flere dokumenter. – Etter at komiteens innstilling ble lagt frem har det kommet spørsmål rettet mot meg. Jeg har vært opptatt av å være åpen og redegjort grundig i flere brev til komiteen, sier Brenna fra Stortingets talerstol.  – Kritikken komiteen kommer med er den samme jeg rettet mot seg selv da jeg la frem saken i fjor sommer, sier hun. Frp varslet tirsdag at de ville stille mistillitsforslag mot Brenna, fordi de mener hun har gitt uriktige eller villedende opplysninger til Stortinget. Det betyr at de mener hun bør gå av. De har så langt ikke fått støtte fra andre partier. Bakgrunnen er at Dagens Næringsliv like før konklusjonen til kontrollkomiteen publiserte opplysninger fra flere dokumenter, som viste hvordan Brenna var orientert om at Utøya fikk penger via Wergelandsenteret.  Senteret mottok igjen penger fra departementet til Brenna. Brenna ba forrige uke Kunnskapsdepartementet ettersende flere dokumenter til komiteen. Det gjorde departementet. – På grunn av spørsmålene som ble stilt snakket jeg med saksordfører Grunde Almeland (V). Vi ble enige om eget brev til kontrollkomiteen. Jeg ba også Kunnskapsdepartementet sende de organinterne notatene til komiteen, sier Brenna.  – Dokumentene er ikke ny informasjon, men er gjort rede for av meg tidligere, sier hun.  Hun understreker at hun var tydelig på at pengene til Wergelandsenteret skulle til Utøya AS blant annet i et brev til komiteen den 27. juni i fjor. Hun sier at hun ikke var bevisst på at det betød at hun var inhabil overfor Utøya – og at hun har beklaget denne feilen. – Ny informasjon Frp mener at det er snakk om ny informasjon. De sier at Brenna burde sendt dokumentene mye tidligere.  – Det er ny informasjon som er kommet frem og er sendt til komiteen etter at saken er ferdigbehandlet. Dette burde sendt på et langt tidligere tidspunkt, sier Frps Hans Andreas Limi.  – Spørsmålet som gjenstår er hvorfor hun ikke bidro til å avklare sin habilitet i 2022, når hun bekrefter at hun fikk informasjon om de økonomiske båndene mellom Wergelandsenteret og Utøya As, legger Limi til.  Han sier at det fremdeles er dokumenter som han gjerne vil se, inkludert budsjettnotater og habilitetsvurderingen til statssekretær Sindre Lysø (Ap). Det har ikke komiteen fått sett.  Kan bli ny kontrollsak MDG varslet at de ønsker å starte nye undersøkelse i kontrollkomiteen for å finne ut om Brenna har brutt informasjonsplikten til Stortinget. Høyre og Venstre sier at de vurderer å gjøre det samme. Statsminister Jonas Gahr Støre (Ap) ga sin fulle støtte til sin egen statsråd fra talerstolen.  – Jeg registrerer at et parti har fremmet mistillit to timer før debatten. Det er det ikke grunnlag for. Tonje Brenna har min fulle tillit, sier han. – Ikke vurdert Saksordfører Grunde Almeland (V) understreker at komiteen ikke har vurdert om Tonje Brenna har brutt opplysningsplikten, fordi opplysningene kom så sent. Men han sier at dokumentene ikke inneholder nye opplysninger som endrer partiets konklusjon om Brennas habilitetssak. – Komiteen har ikke vurdert dette forholdet, vi har heller ikke hatt tid til å vurdere det, sier Almeland. – Jeg ser at flere konkluderer allerede. Frp sier at hun har brutt den, Ap sier at hun ikke har brutt den. Såpass alvorlige påstander kan ikke Venstre stemme for over bordet, sier han. 
Tonje Brenna (Ap) avviser at det er ny informasjon i dokumenter sendt til kontrollkomiteen før helgen, Frp mener det er snakk om ny informasjon. Frp stiller mistillitsforslag mot Brenna, men har ikke fått støtte fra andre partier. MDG ønsker nye undersøkelser for å se om Brenna har brutt informasjonsplikten, Høyre og Venstre vurderer det samme. Statsminister Jonas Gahr Støre gir sin fulle støtte til Brenna.